கேள்வி: களவுக்காய் பற்றி தகவல் சொல்.
பதில்: களவுக்காய் மகளிரின் விளையாட்டுப் பொருள்களில் ஒன்று. களவு என்பது களாக்காய் அல்லது களாப்பழம். கன்னங் கரேர் என்று இருக்கும். களவினைக் காரெனச் செய்தாரும் இல் – நாலடியார் 103 வையையாற்றில் புனலாடச் சென்ற பெண் பந்து, கழங்கு, களவு ஆகிய விளையாட்டுப் பொருள்களை உடன்கொண்டு சென்றனர். புனலாட வந்த மைந்தர் அவற்றை எடுத்துக்கொண்டு ஓடி, புனலில் பாய்வதுபோல் பாசாங்கு காட்டி, மகளிரிடம் குறும்பு செய்தனர் என்கிறது பரிபாடல். பந்தும் கழங்கும் பல களவும் கொண்டோடி அந்தண் கரை நின்று பாய்வாராய் மைந்தர் - பரிபாடல் 10 அடி 107-108 களவுக்காய்களை மகளிர் கழங்குபோல் தூக்கிப்போட்டு விளையாடப் பயன்படுத்தினர் போலும். களாக்காய்களைப் போன்ற கருமணிகளைக் கண்ணியாகக் கட்டி அணிந்துக்கொண்ட அரசன் களங்காய்க்கண்ணி நார்முடிச்சேரல்.